כושרות (עמותה)

כושרות היא עמותה שיעודה הוא העלאת המודעות לכשרות בקרב הציבור. בנוסף היא מכון למחקר ליישום, הסברה והדרכה של נושא הכשרות, בשיתוף פעולה בין רבנים, מדענים, ואנשי שטח מתחום הכשרות. העמותה חברה בארגון חותם.

היסטוריה 
בשנת 2003 עלתה יוזמה להקמת ארגון שיהיה גורם פיקוח ומחקר בעולם הכשרות, בו ישנו ריבוי גדול של גופי כשרות פרטיים. 

העמותה אינה פועלת כגוף כשרות, אלא כארגון השואף למודעות ולשקיפות בתחומי הכשרות הציבוריים.

צוות המכון
המכון הוקם ומנוהל בעיקר על ידי רבנים המזוהים עם הזרם הדתי לאומי, המשתייכת לציונות הדתית, אך לדברי הארגון, הוא מקיים קשרים עם רבנים מכלל המגזרים הדתיים בישראל, ובכלל זה הציבור החרדי.

בנשיאות המכון עומד הרב אליקים לבנון המתווה את דרכו של המכון. הנהלת המכון פועלת ממשרדים בהתנחלות אלון מורה, ומפעילה שרותי ייעוץ והדרכה בנושאי כשרות בכל רחבי הארץ. אחד מראשי העמותה הוא הרב משה כ"ץ, המשמש גם כרב בישיבת "ברכת יוסף" באלון מורה. ובין הרבנים הפעילים אפשר למנות את הרב מרדכי וולנוב, הרב תומר בן-צבי (סין-הרשקו), הרב יצחק דביר והרב צבי בן ראובן.

תחומי הפעילות 
פעילות המכון מתחלקת לחמישה תחומים עיקריים: 
 
 חינוך - הארגון מעביר שיעורים, סדנאות וקורסים בנושאי כשרות שונים על ידי מרצים שונים מטעם הארגון. קהל היעד הוא תלמידים ומבוגרים. הארגון עורך קורס להכשרת משגיחי כשרות, על פי סילבוס של הרבנות הראשית לישראל, כהכנה למבחן חיצוני להסמכת משגיחי כשרות הנערך על ידי הרבנות הראשית. 
מחקר - הארגון מפעיל מכון מחקר שפרסם מחקרים רבים בנושאי כשרות. לרוב, המחקרים מתפרסמים לראשונה בכתב העת אמונת עתיך או באתר המכון, ואחת לכמה שנים, המחקרים שהצטברו מתפרסמים במרוכז בספרי 'כשרות כהלכה' בהוצאת הארגון (כל כרך כולל גם מאמרים מרבנים שאינם חברי המכון, בנושאים המשיקים לפעילות המכון). נכון לקיץ תשפ"ג, יצאו לאור שלושה כרכים.  
 ייעוץ והדרכה בכשרות - הארגון מציע שירותי ייעוץ והדרכה בכשרות על ידי מדריכים מטעם הארגון לאירועים חד־פעמיים (כגון חתונות באולמי אירועים) וכן ייעוץ והכוונה לכשרות באירועים שאינם מפוקחים על ידי הארגון. שירותים אלו נוספים לשירות ההשגחה הקבוע של הרבנות המקומית על אולמי אירועים המחזיקים בתעודת כשרות, כאשר הארגון מתבקש בדרך כלל לוודא הקפדה על רמת כשרות ע"פ נוהלי הכשרות של הרבנות הראשית, ולבצע השגחה קפדנית יותר. הארגון אינו מפעיל  מערכת השגחה קבועה על מפעלי ייצור למזון, בניגוד לגופי כשרות פרטיים אחרים.
 ייעוץ והכוונה - הארגון מפעיל מוקד טלפוני ואתר אינטרנט לצורך בירורים ושאלות שונות בנושאי כשרות, לאנשים פרטיים ולבעלי עסקים.
בקרה - העמותה מחזיקה מאגר מידע ובו תיעוד עסקים המזייפים תעודת כשרות. 
מעבדה לבדיקת הימצאות חרקים במזון - הארגון מפעיל מעבדה העורכת בדיקות מדגמיות להימצאות חרקים בירק המשווק כירק נקי ללא תולעים, ולהימצאות שאריות חומרי הדברה בירקות אלו. הארגון מפרסם מפעם לפעם דו"ח על תוצאות בדיקות אלו.
שו"ת ווטסאפ - לכושרות מספר רב של קבוצות בהן נענות על ידי רבני הארגון מאות שאלות ביום.
חקיקה ומדיניות - הארגון מפעיל מערך הסברה, שהציג מספר חוקים לקידום הכשרות במדינת ישראל, בנוסף הארגון היה פעיל מאוד ודומיננטי בעת חקיקת חוק ייעול הכשרות של השר מתן כהנא בשנת 2021. 
בנוסף, הארגון שותף לפורום חותם, איגוד המכונים התורניים של הציונות הדתית.

קישורים חיצוניים 
 
 ספרי כשרות כהלכה באתר רמבי"ש
 ספרי כשרות כהלכה בספריית אסיף
 יואל יעקבי, השגחה כללית, בשבע, גיליון 302, 24 ביולי 2008
 כשרות בכף היד - כתבה בערוץ 7 
 כתבה על דו"ח כושרות על מחדלי כשרות בירושלים
 
 שקר רפורמת הכשרות - תומר בן צבי באתר ynet
 רפורמת הכשרות: 'אנשים אפילו לא יידעו שאכלו לא כשר' - תומר בן צבי בערוץ 7 
 רפורמת הכשרות תעלה את המחירים - כושרות

ארגונים דתיים בישראל
ישראל: עמותות
מכוני מחקר תורניים
אלון מורה